Menslike nedersettings

Piet Mey, VF Plus-LP

10 Mei 2022

ŉ Verslag is ‘n geskrewe dokument, alles klink goed op papier, maar wat gebeur werklik in die praktyk.

Twee jaar gelede het die VF Plus die minister versoek om ŉ opname te maak oor beskikbare munisipale en staatsgrond om die metro’s wat aangewend kan word vir ontwikkeling van behuisingsprojekte.

Die grond moes ontkoppel word van staatsgrond na residensiële eiendom.

Drie maande later kondig die minister aan dat daar ongeveer 14 000 hektaar beskikbaar is.

Dit gee die staat die geleentheid om vooruit te beplan en te verhoed dat grond onwettig beset word.

Beplanning het steeds agterweë gebly en onwettige besettings het toegeneem.

Plakkers beset gebiede wat nie geskik is vir ontwikkeling nie en dienslewering nie moontlik is nie of in sommige gevalle is die kostes vir munisipale dienste geweldig hoog.

Die onwettige plakkers betoog vir munisipale dienste en ekonomiese verliese word gely deurdat paaie deur brandende bande beskadig word en die publiek nie hulle werkplekke kan bereik nie.

Gemoedere loop hoog en goeie verhoudings tussen die groepe word vernietig.

Die agterstand in die bou van huise word jaarliks net groter en groter.

Verskeie redes kan genoem word, waarvan die twee belangrikste redes die invloei van mense uit Afrika, en soos die verslag ook uitwys, dat die skuldlas van Suid-Afrikaners groter en groter word en aansoekers nie lenings van finansiële instellings kan bekom nie.

Dit gee daartoe aanleiding dat huise gehuur moet word en weer verder lei tot verhoogde maandelikse huur omrede huureiendom skaarser word.

Die regering besef nie die belangrikheid van goeie vakmanskap nie en geweldige verliese word gely weens swak vakmanskap.

Werkers uit die gemeenskap word gebruik wat oor geen vakmanskap beskik nie en dikwels word alternatiewe kontrakteurs aangestel wat lei tot verdere en onnodige kostes.

Projekte word in sekere gevalle gestaak of vertraag omrede swart ekonomiese bemagtiging verkies word bo goeie dienslewering.

In Misgund in die Oos-Kaap is 300 huise gebou, die vakmanskap was van so ŉ swak gehalte dat al die huise afgebreek moes word en oorgebou moes word.

In Vrede in die Vrystaat is ŉ behuisingsprojek van R150 miljoen toegeken aan ŉ kontrakteur waarvan die dogter van die ANC se gewese sekretaris-generaal, Ace Magashule, ŉ aandeelhouer is.

Die projek is nie voltooi nie en die huise is van swak gehalte omrede lede van die gemeenskap wat aangestel is oor geen vakmanskap beskik nie.

Swart ekonomiese bemagtiging en regstellende aksie het die toekoms van Suid-Afrika vernietig en dienslewering het agterweë gebly.

Die belastingbetalers is van miljarde rande beroof deur swak dienslewering.

Om korrupsie in die boudbedryf te verhoed is baie eenvoudig.

Om die vordering van die bouprojek te monitor is ŉ baie eenvoudige taak omrede die kostebepaling op verskeie vlakke van die bouprojek bepaal kan word en korrupsie verhoed kan word.

Die vraag is dan hoe gebeur korrupsie so maklik.

Dit is maklik om te bepaal wie almal deel is van korrupsie.

Ons veg teen die toeneem van werkloosheid en daarom kan ŉ gesonde bouprojek bydra tot die skep van baie werksgeleenthede.

Die verslag verwys ook na die oorhandiging van titelaktes.

Dit moet as ŉ prioriteit beskou word aangesien ŉ titelakte jou toegang tot finansiële instansies gee en individue ekonomies kan groei.

Die bou van bekostigbare behuising moet versnel word.

Die bou van woonstelle verg baie kleiner oppervlakte en is dienste ook baie goedkoper, maar die belangrikste is dat individue naby werksgeleenthede gevestig word.

Ons sien reeds die positiewe resultate in dorpe en stede.